
Долбоор

Евразия экономикалык бирлигинин алкагында айыл чарба продукциясына кампа күбөлүктөрүн чыгаруунун (берүүнүн), жүгүртүүнүн жана жоюунун эрежелери тууралуу 
МАКУЛДАШУУ

Евразия экономикалык бирлигине мүчө мамлекеттер, мындан ары мүчө мамлекеттер деп аталуу менен, 
2014-жылдын 29-майындагы Евразия экономикалык бирлиги жөнүндө келишимге негизденип, 
айыл чарба продукциясы рыногунун ишинин ачык-айкындуулугун камсыз кылууга умтулууну бөлүшүү менен,
Евразия экономикалык бирлигинин (мындан ары – Бирлик) алкагында мүчө мамлекеттердин айыл чарба продукциясына кампа күбөлүктөрүн (мындан ары – кампа күбөлүктөрү) колдонуу тажрыйбасын кеңейтүүгө жана алардын туруктуу жүгүртүү жөндөмдүүлүгүн, ошондой эле кампа күбөлүктөрүн кармоочулар үчүн финансылык ресурстардын жеткиликтүүлүгүн камсыз кылууга карата кызыкчылыгын эске алып,  
өз ара урматтоо, теңчилик жана ачык-айкындык принциптерин сактоо менен, 
төмөнкүлөр жөнүндө макулдашышты: 
1-берене
Ушул Макулдашуунун максаттары үчүн төмөнкүлөрдү билдирген түшүнүктөр колдонулат:
«кампа күбөлүгүн кармоочу» – мүчө мамлекеттин мыйзамдарына ылайык ишкердик ишти жүзөгө ашыруучу, ал жөнүндө маалыматтар кампа күбөлүктөрүнүн реестрине киргизилген, айыл чарба продукциясын толук көлөмдө тескөө укугуна ээ юридикалык же жеке жак;
«күрөө кармоочу» – ал жөнүндө маалыматтар кампа күбөлүктөрүнүн реестрине киргизилген жана алардын аткарылышын камсыз кылуу үчүн ага кампа күбөлүгү берилген милдеттенмелердин көлөмүндө айыл чарба продукциясына күрөө укугуна ээ, кампа күбөлүктөрүнүн реестринде камтылган кампа күбөлүгү боюнча укуктарды жүзөгө ашырууга чектөөлөрдүн бар экендиги жөнүндө маалыматтар менен күбөлөндүрүлгөн юридикалык же жеке жак;
«кампа күбөлүктөрүн каттоочу» – мүчө мамлекеттин мыйзамдарында белгиленген тартипте кампа күбөлүктөрүнүн реестрин түзүүнү жана жүргүзүүнү ишке ашыруучу мүчө мамлекеттин ыйгарым укуктуу органы (уюму);
«кампа күбөлүктөрүнүн реестри» – кампа күбөлүктөрүн кармоочуларды (анын ичинде күрөө кармоочуларды) идентификациялоону камсыз кылуучу чыгарылган (берилген) кампа күбөлүктөрү жана аларды кармоочулар жөнүндө, кампа күбөлүктөрү менен болгон операциялар жөнүндө, ошондой эле кампа күбөлүктөрүнүн жүгүртүлүшүнө же алар боюнча укуктарды жүзөгө ашырууга чектөөлөрдүн бар экендиги (алардын мүнөзүн кошкондо) жөнүндө маалыматтардын жыйындысын сактоо, иштеп чыгуу, издөө, жайылтуу, өткөрүп берүү жана берүү үчүн арналган автоматташтырылган маалыматтык тутум;
«кампа» – менчик укугунда же ижаралык укук мамилелеринин негизинде же башка буюм укуктарында кампа инфраструктурасы бар жана мүчө мамлекеттин мыйзамдарына ылайык ишкердик иш катары кампа күбөлүктөрүн чыгаруу (берүү) менен товарларды сактоо жана айыл чарба продукциясын сактоо боюнча кызмат көрсөтүүлөрдү жүзөгө ашырган мүчө мамлекеттин юридикалык жагы;
«кампа күбөлүгү» – анын ээсинин кампадан ушул кагазды чыгарууда (берүүдө) аныкталган санда жана сапатта айыл чарба продукциясын алууга укугун күбөлөндүрүүчү жана күрөө менен камсыз кылынган милдеттенмелердин аткарылышын талап кылууга укук берүүчү документсиз эмиссиялык эмес баалуу кагаз.
Ушул Макулдашууда колдонулган башка түшүнүктөр 2014-жылдын 
29-майындагы Евразия экономикалык бирлиги жөнүндө келишимде жана Бирликтин алкагындагы эл аралык келишимдерде аныкталган маанилерде түшүнүлөт.
2-берене
1. Ушул Макулдашуу Бирликтин алкагында кампа күбөлүктөрүн чыгаруу (берүү), жүгүртүү жана жоюу менен байланышкан укуктук мамилелерди жөнгө салат жана кампа күбөлүктөрүнө коюлуучу талаптарды аныктайт.
2. Бирликтин алкагында кампа күбөлүктөрүн чыгаруу (берүү), жүгүртүү жана жоюу ушул Макулдашуунун жоболорун эске алуу менен мүчө мамлекеттердин мыйзамдарына ылайык ишке ашырылат. 
[bookmark: _Hlk84175786]3. Документсиз формада мүчө мамлекеттерде чыгарылган (берилген), орус тилинде жана мүчө мамлекеттин мамлекеттик тилинде (мамлекеттик тилдерде) таризделген (эгерде бул мүчө мамлекеттин мыйзамдарында каралган болсо) кампа күбөлүктөрү ушул Макулдашууга ылайык мүчө мамлекеттер тарабынан өз ара таанылат. Кампа күбөлүктөрү чыгарылуучу (берилүүчү) айыл чарба продукциясынын түрлөрү мүчө мамлекеттин мыйзамдары менен аныкталат.
3-берене
1. Кампа менен айыл чарба продукциясынын ээсинин ортосундагы мамилелер ачык сактоо келишими менен таризделет. Ачык сактоо келишиминин типтүү формасы мүчө мамлекеттин мыйзамдары менен аныкталат жана төмөнкүлөрдүн болушун карайт:
сактоого өткөрүлүп берилүүчү айыл чарба продукциясынын көлөмү жана мүнөздөмөлөрү, ошондой эле анын сакталышын камсыз кылуу максатында айыл чарба продукциясы жеткирилүүчү сапаттык көрсөткүчтөрү жөнүндө маалыматтардын;
мүчө мамлекеттин мыйзамдарында белгиленген мөөнөттө сактоого кабыл алынган сапаты боюнча бирдей айыл чарба продукциясынын партиясына кампа күбөлүгүн чыгаруу (берүү), сактоого кабыл алынган айыл чарба продукциясынын кампа күбөлүгүндө көрсөтүлгөн санда жана сапатта сакталышын камсыз кылуу, ошондой эле келишим боюнча өзүнүн жарандык-укуктук жоопкерчилигин камсыздандыруу жана (же) кампа күбөлүктөрү боюнча милдеттенмелердин аткарылышына кепилдик берүү фондунун катышуучусу болуу.
2. Айыл чарба продукциясынын белгилүү санын жана сапатын сактоого кабыл алынгандыгын ырастоо үчүн кампа тарабынан кампа күбөлүгү чыгарылат (берилет). Чыгарылган (берилген) кампа күбөлүгү жөнүндө маалыматтар кампа күбөлүктөрүнүн реестрине киргизилет.
3. Кампа күбөлүгү боюнча укуктарды өткөрүп берүү мындай укуктарды кампа күбөлүктөрүнүн реестринде каттоо жолу менен жүзөгө ашырылат.
4. Кампа күбөлүгү боюнча сактоого кабыл алынган айыл чарба продукциясы аны сактоо мөөнөтүнүн ичинде кампа күбөлүктөрүнүн реестрине кампа күбөлүгү боюнча укуктардын чектелиши жөнүндө маалыматтарды киргизүү жолу менен күрөө предмети болушу мүмкүн.
5. Кампа күбөлүгү төмөнкү милдеттүү маалыматтарды камтыйт: 
а) кампа күбөлүгүнүн номери жана чыккан датасы;
б) кампанын аталышы, анын жайгашкан жери жана мүчө мамлекеттин салык төлөөчүсү катары жакты идентификациялоочу номери; 
в) айыл чарба продукциясын сактоого тапшырган кампа күбөлүгүн кармоочунун аталышы, анын жайгашкан жери – юридикалык жак үчүн, фамилиясы, аты, атасынын аты (бар болсо), жашаган жери – жеке жак үчүн, мүчө мамлекеттин салык төлөөчүсү катары жакты идентификациялоочу номери (бар болсо);
г) сактоого кабыл алынган айыл чарба продукциясынын түрү, анын сандык жана сапаттык мүнөздөмөлөрү;
д) айыл чарба продукциясын сактоого кабыл алуу мөөнөтү, эгерде мүчө мамлекеттин мыйзамдарына ылайык мындай мөөнөт белгиленсе, же продукция талап кылынганга чейин сактоого кабыл алынгандыгы жөнүндө көрсөтмө;
е) кампа күбөлүктөрүн чыгаруу (берүү) менен айыл чарба продукциясын сактоо боюнча кызмат көрсөтүүгө уруксаттын же кампа жөнүндө маалыматтарды мүчө мамлекеттин кампаларынын реестрине киргизүүнү ырастоочу документтин маалым даректери;
ж) айыл чарба продукциясын сактоо үчүн сый акынын өлчөмү (алардын негизинде эсептөө жүргүзүлө турган тарифтер) жана бул продукцияны сактоо үчүн акы төлөөнүн тартиби же сактоо боюнча кызмат көрсөтүүлөрү үчүн акы төлөнгөн дата;
з) кампа күбөлүктөрү боюнча милдеттенмелердин аткарылышына кепилдик берүүчү фонд (фонддор) жөнүндө жана (же) кампа күбөлүгүн кармоочунун алдындагы кампанын жарандык-укуктук жоопкерчилигин камсыздандыруу жөнүндө маалыматтар.
6. Ушул берененин 5-пунктунда каралган талаптарга ылайык келбеген баалуу кагаз кампа күбөлүгү болуп саналбайт.
7. Ушул берененин 5-пунктунда каралган маалыматтар, ошондой эле төмөнкү маалыматтар кампа күбөлүктөрүнүн реестрине милдеттүү түрдө киргизилүүгө тийиш:
а) күрөө кармоочунун аталышы, жайгашкан жери, аны мүчө мамлекеттин салык төлөөчүсү катары идентификациялоочу номери, айыл чарба продукциясын күрөөгө койгон учурда;
б) кампа күбөлүгү боюнча укуктарды өткөрүп берүү жөнүндө;
в) кампа күбөлүктөрүн каттоочунун аталышы (мындан ары – каттоочу), анын жайгашкан жери жана байланыш маалыматтары жөнүндө.
8. Кампа күбөлүктөрүн жана (же) кампа күбөлүктөрү чыгарылган (берилген) айыл чарба продукциясын жүгүртүү мүчө мамлекеттин мыйзамдарына ылайык биржада жана (же) биржадан тышкаркы рынокто жүзөгө ашырылат.
4-берене
1. Кампа мүчө мамлекеттин мыйзамдарында белгиленген тартипте ал жөнүндө маалыматтарды мүчө мамлекеттин кампаларынын реестрине киргизген күндөн тартып кампа күбөлүктөрүн чыгаруу (берүү) менен айыл чарба продукциясын сактоо боюнча кызматтарды көрсөтөт же мүчө мамлекеттин мыйзамдарында белгиленген тартипте кампа күбөлүктөрүн чыгаруу (берүү) менен айыл чарба продукциясын сактоо боюнча кызмат көрсөтүүгө уруксат берилген күндөн тартып кызмат көрсөтөт.
2. Кампалардын реестри, эгерде аны жүргүзүү мүчө мамлекеттин мыйзамдарында каралса, өз ичине төмөнкү маалыматтарды камтыйт:
а) кампа сактоого адистештирилген айыл чарба продукциясынын түрү жөнүндө;
б)  мүчө мамлекеттин аймагында өз ишин жүргүзгөн жана мүчө мамлекеттин мыйзамдарына ылайык белгиленген айыл чарба продукциясын сактоо эрежелерин жана айыл чарба продукциясынын сандык-сапаттык эсебин жүргүзүүгө талаптарды сактаган кампанын аталышы, тиби, сыйымдуулугу, жеткиликтүү сактоо көлөмү жана кампанын жайгашкан жери жөнүндө;
в) мүчө мамлекеттин мыйзамдарына ылайык берилген кампалардын реестринде кампанын катталгандыгын тастыктоочу документ жөнүндө.
5-берене
1. Кампа күбөлүгүн кармоочу кампада сакталган айыл чарба продукциясын кампа күбөлүгүндө көрсөтүлгөн санда жана сапатта тескөөгө укуктуу.
Кампа күбөлүктөрүнүн реестринде камтылган кампа күбөлүгүнүн күрөөсү жөнүндө маалыматтар бар болгон учурда кампа күбөлүгүн кармоочу айыл чарба продукциясын тескөөгө укуктуу, бирок күрөө менен камсыз кылынган милдеттенмелер тындырылганга чейин аны кампадан ала албайт.
2. Күрөө кармоочу анын аткарылышын камсыз кылуу үчүн кампа күбөлүгү берилген милдеттенмелердин көлөмүндө айыл чарба продукциясына күрөө укугуна ээ.
3. Кампа күбөлүктөрүнүн реестринде кампа күбөлүгү боюнча укуктарды ишке ашырууга чектөөлөр жөнүндө маалыматтар жок болгон учурда кампа күбөлүктүн ээсине айыл чарба продукциясын берет.
4. Ушул берененин 1-пунктунун талаптарына карабастан, күрөөгө берилген кампа күбөлүгүнүн кармоочусуна кампа күбөлүктөрүнүн реестриндеги тиешелүү маалыматтар менен күбөлөндүрүлгөн айыл чарба продукциясын берген кампа алардын аткарылышын камсыз кылуу үчүн кампа күбөлүгү күрөөгө берилген милдеттенмелерди жабуу үчүн күрөө кармоочунун алдында жоопкерчилик тартат.
5. Кампа күбөлүктөрүнүн реестриндеги маалыматтарга ылайык ал боюнча укуктарды жүзөгө ашырууга чектөө коюлбаган кампа күбөлүгүн кармоочу айыл чарба продукциясын бөлүп-бөлүп берүүнү талап кылууга укуктуу. Ошол эле учурда баштапкы күбөлүктөрдүн ордуна ага кампада калган айыл чарба продукциясына жаңы кампа күбөлүктөрү чыгарылат (берилет).
6-берене
1. Мүчө мамлекет Евразия экономикалык комиссиясынын (мындан ары – Комиссия) Кеңеши тарабынан аныкталуучу кампа күбөлүктөрүнүн реестринде катталууга тийиш болгон операциялардын түрлөрүнүн тизмегин эске алуу менен мүчө мамлекеттин мыйзамдарына ылайык кампа күбөлүктөрүнүн реестрин каттоочу тарабынан түзүүнү жана жүргүзүүнү камсыз кылат.
2. Бирликтин алкагында кампа күбөлүктөрүнүн кайрылуусу менен байланышкан ишти маалыматтык камсыздоо максатында Комиссия каттоочулардын ортосунда мүчө мамлекеттердин кампа күбөлүктөрүнүн реестрлеринде камтылган маалыматтарды алмашууну камсыз кылат, анын тартиби Комиссия тарабынан аныкталат.
7-берене
Мүчө мамлекет мүчө мамлекеттин мыйзамдарында белгиленген тартипте «Интернет» маалыматтык-телекоммуникациялык тармагында төмөнкүлөрдү жайгаштырууну камсыз кылат:
мүчө мамлекеттин кампа күбөлүктөрүнүн реестриндеги маалыматтарга жеткиликтүүлүктүн бирдиктүү түйүнүн берген интернет-ресурс;
айыл чарба продукциясынын коопсуздугуна жана сапатына экспертиза жүргүзүүчү уюмдар жөнүндө маалыматтарды (аталышы, жайгашкан жери, маалым даректери);
мүчө мамлекетте кампа күбөлүктөрүнүн жүгүртүлүшүн жөнгө салуучу мыйзамдык жана башка ченемдик укуктук актылар, ошондой эле мындай актылардын долбоорлорун;
кампа күбөлүктөрү боюнча милдеттенмелердин аткарылышын кепилдөөнүн тартиби жана шарттары жөнүндө маалыматты;
кампа менен айыл чарба продукциясынын ээсинин ортосундагы типтүү сактоо келишимин.
8-берене
1. Кампалардын кампа күбөлүктөрү боюнча милдеттенмелерин аткаруусун кепилдөө мүчө мамлекеттин мыйзамдарына ылайык жүзөгө ашырылат жана кампалар тарабынан чыгарылган (берилген) кампа күбөлүктөрү боюнча милдеттенмелерди аткарбагандыгынан кампа күбөлүктөрүнүн ээлеринин укуктарын жана мыйзамдуу таламдарын коргоого багытталган уюштуруу-укуктук чаралардын комплексин карайт, анын ичинде мүчө мамлекеттерде кампа күбөлүктөрү боюнча милдеттенмелерди аткарууга кепилдик берүүчү фондду (фонддорду) түзүү же кампа күбөлүктөрүнүн ээлеринин алдындагы кампалардын жарандык жоопкерчилигин камсыздандыруу аркылуу.
2. Мүчө мамлекеттерде түзүлгөн кампа күбөлүктөрү боюнча милдеттенмелердин аткарылышын кепилдөө системасына талаптар мүчө мамлекеттердин сунуштарынын негизинде Комиссиянын Кеңеши тарабынан аныкталат.
3. Мүчө мамлекет өзүнүн аймагында мүчө мамлекеттин мыйзамдарына ылайык төмөнкүлөрдү контролдоону камсыз кылат:
а) кампа күбөлүктөрүн чыгаруу (берүү) менен айыл чарба продукциясын сактоо боюнча кызмат көрсөтүү боюнча кампалардын ишин;
б) кампалар тарабынан кампа күбөлүктөрүн чыгаруу (берүү) жана жоюу эрежелеринин, айыл чарба продукцияларын сактоо эрежелеринин, коопсуздук талаптарынын жана айыл чарба продукцияларын сандык-сапаттык эсепке алууну жүргүзүү талаптарынын сакталышын;
в) кампа күбөлүктөрүнүн реестрин түзүүнү жана жүргүзүүнү.
4. Мүчө мамлекет мүчө мамлекеттин аймагында кампа күбөлүктөрү чыгарылган (берилген) айыл чарба продукциясынын сапатына экспертиза жүргүзүүгө карата талаптарды белгилейт.
9-берене
[bookmark: _GoBack]Ушул Макулдашууну чечмелөөгө жана (же) колдонууга байланышкан талаштар 2014-жылдын 29-майындагы Евразия экономикалык бирлиги жөнүндө келишимдин жоболоруна ылайык чечилет.
10-берене
Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укуктарына кирет.
11-берене
Мүчө мамлекеттердин өз ара макулдашуусу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.
12-берене
Ушул Макулдашуу мүчө мамлекеттер тарабынан ушул Макулдашуунун күчүнө кириши үчүн зарыл болгон мамлекеттик ички жол-жоболор аткарылганы жөнүндө жазуу жүзүндөгү акыркы билдирүү дипломатиялык каналдар аркылуу алынган датадан тартып 30 календардык күн өткөндөн кийин күчүнө кирет.
20___-жылдын «___» __________ _____________ шаарында орус тилинде бир түп нускада түзүлдү.
Ушул Макулдашуунун түп нускасы, ал ушул Макулдашуунун депозитарийи болуу менен Евразия экономикалык комиссиясында сакталат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

